Чуццё на тое, што цікава гледачу, і разуменне таго, што зробіць яго і яго праграму папулярнымі, — вось што ўласціва тэлежурналісту Алегу Лукашэвічу. Ён праславіўся дзякуючы серыі рэпартажаў, прысвечаных пошуку слядоў вялікіх ураджэнцаў Беларусі за мяжой: Марка Шагала ў Францыі, Ігната Дамейкі ў Чылі, Станіслава Аўгуста Панятоўскага ў Польшчы. І многіх іншых знакамітасцяў. Алег калясіў па свеце і ўпершыню паказваў беларусам месца, дзе ступала нага іх землякоў з сусветнымі імёнамі.